P R I M Á T O R    M E S T A     K O Š I C E 

vyhlasuje 

úplné znenie Všeobecne záväzného  nariadenia mesta Košice č. 71  o miestnych daniach prijatého uznesením Mestského zastupiteľstva v Košiciach č. 628/2004, ako vyplýva zo zmien a doplnení vykonaných uznesením Mestského zastupiteľstva v Košiciach č. 635/2004 a uznesením Mestského zastupiteľstva v Košiciach č. 931/2005.

 

Všeobecne záväzné nariadenie mesta Košice č. 71 
o miestnych daniach

P R V Á    Č A S Ť
VŠEOBECNÉ USTANOVENIA

§ 1
Účel a predmet

     Toto všeobecne záväzné nariadenie (ďalej len „nariadenie“) určuje miestne dane a bližšie podmienky správy týchto daní, ktoré sú záväzné pre daňovníkov na území mesta Košice.

§ 2
Druhy daní a daňové kategórie

(1)	Miestne dane upravené týmto nariadením zahŕňajú:
a)	daň z nehnuteľností, 
b)	daň za psa,
c)	daň za predajné automaty,
d)	daň za nevýherné hracie prístroje.

(2)	Pre účely tohto nariadenia sa určujú dve kategórie, ktoré sú tvorené nasledovnými katastrálnymi územiami:

I. kategória – katastrálne územia: Čermeľ, Stredné mesto , Huštáky, Letná, Severné mesto, Kamenné, Brody, Nové Ťahanovce, Terasa, Grunt, Železiarne, Furča, Južné mesto - okrem ulíc Hraničná, Barčianska, Gavlovičova a Vozárova -  ďalej  Skladná a Jazero,
II. kategória – katastrálne územia: Ťahanovce, Kavečany, Lunik, Myslava, Lorinčík, Pereš, Poľov, Šaca, Košická Nová Ves, Vyšné Opatské, Nižná Úvrať, Krásna, Barca pri Košiciach – vrátane ulíc Hraničná, Barčianska, Gavlovičova a Vozárova – ďalej Šebastovce. 

                            
D R U H Á    Č A S Ť
MIESTNE DANE

P R V Ý    D I E L 
DAŇ Z NEHNUTEĽNOSTÍ

§ 3

     Daň z nehnuteľností zahŕňa
1.	daň z pozemkov,
2.	daň zo stavieb, 
3.	daň z bytov a nebytových priestorov v bytovom dome (ďalej len „daň z bytov“).

P r v ý   o d d i e l
Daň z pozemkov

§ 4
Základ dane 

     (1) Základom dane z pozemkov, na ktorých je orná pôda, chmeľnice, vinice, ovocné sady  a trvalé trávne porasty je hodnota pozemku bez porastov určená vynásobením výmery pozemkov v m²  a hodnoty pôdy za 1 m² uvedenej v prílohe tohoto nariadenia. 

     (2) Základom dane z pozemkov, ktoré sú 
a)   lesnými pozemkami, na ktorých sú hospodárske lesy,
b)  rybníkmi s chovom rýb a ostatnými hospodársky využívanými vodnými plochami je hodnota pozemku určená vynásobením výmery pozemkov v m² a hodnoty pozemku zistenej na l m² podľa zákona č. 382/2004 Z. z. o znalcoch, tlmočníkoch a prekladateľoch a o zmene a doplnení niektorých zákonov a vyhlášky Ministerstva spravodlivosti SR č. 492/2004 Z. z. o stanovení všeobecnej hodnoty majetku. 

(3) Základom dane z pozemkov, na ktorých sú záhrady, zastavané plochy a nádvoria, stavebné pozemky a ostatné plochy okrem stavebných  pozemkov je hodnota pozemku určená vynásobením výmery pozemkov v m² a hodnoty pozemku za l m²  uvedenej v prílohe   tohoto nariadenia  a v prílohe. č. 2 zákona č. 582/2004 Z. z. o miestnych daniach a miestnom poplatku za komunálne odpady a drobné stavebné odpady (ďalej len „zákon“).

§ 5
Sadzba dane

     Ročná sadzba dane upravená podľa § 8 ods. 2 zákona je nasledovné percento zo základu dane vypočítaného podľa § 4: 
                                  
                                                                              			I. kategória      	II. kategória
a) orná pôda, chmeľnice, vinice, ovocné sady     			    0,35   	     0,35

b) trvalé trávne porasty                          					    0,35 		     0,35
	
c) záhrady              							    0,75		     0,50

d) lesné pozemky, na ktorých sú hospodárske lesy  	 		    0,35 		     0,35

e) rybníky s chovom rýb a ostatné hosp. využívané plochy  		    0,35  	     0,35

f) zastavané plochy a nádvoria 						    0,75   	     0,50

g) stavebné pozemky  							    0,75 		     0,50

h) ostatné plochy okrem stavebných pozemkov   			    0,75   	     0,50

D r u h ý   o d d i e l
Daň zo stavieb

§ 6
Základ dane

     Základom dane zo stavieb je výmera zastavanej plochy v m² .

§ 7
Sadzba dane

         Ročná sadzba dane zo stavieb upravená podľa § 12 ods. 2 zákona sa za každý aj začatý
m2 zastavanej plochy určuje nasledovne:
                                                                                                                           I. kat.        II.kat.
___________________________________________________________________________
a) stavby na bývanie a ostatné stavby tvoriace príslušenstvo hlavnej stavby   6,- Sk      4,- Sk

b) stavby na pôdohospodársku produkciu, skleníky, stavby pre vodné
    hospodárstvo, stavby využívané na skladovanie vlastnej pôdohospo-
    dárskej produkcie vrátane stavieb na  vlastnú administratívu                       4,- Sk        4,- Sk

c) stavby rekreačných a záhradkárskych chát a domčekov na
    individuálnu rekreáciu                                                                                 22,- Sk      22,- Sk

d) samostatne stojace garáže a samostatné stavby hromadných 
    garáži a stavby určené alebo používané na tieto účely postavené
    mimo bytových domov                                                                               30,- Sk       20,- Sk

e) priemyselné stavby, stavby slúžiace energetike, stavby slúžiace 
    stavebníctvu, stavby využívané na skladovanie vlastnej produkcie
    vrátane    stavieb na vlastnú administratívu                                                90,- Sk      60,- Sk

f) stavby na ostatné podnikanie a na zárobkovú činnosť, skladovanie 
    a administratívu súvisiacu s ostatným podnikaním a zárobkovou 
    činnosťou                                                                                                  120,- Sk      80,-Sk                         

g) ostatné stavby neuvedené v písmenách a) až f)                                          30,- Sk     15,-Sk. 

T r e t í   o d d i e l 
Daň z bytov

§ 8
Základ dane

     Základom dane z bytov je výmera podlahovej plochy bytu alebo nebytového priestoru v m².

§ 9
Sadzba dane

     (1) Ročná sadzba dane z bytov upravená podľa § 16 ods. 2 zákona  sa za každý aj začatý m² podlahovej plochy bytu a nebytového priestoru určuje   nasledovne:

			I. kategória      	II. kategória

a)   byty   								    8.- Sk  	     8.- Sk 
b)   nebytové priestory  							  50.- Sk 	   30.- Sk.

Š t v r  t ý    o d d i e l 
Zvýšenie, zníženie a oslobodenie od dane z nehnuteľností

§ 10
Zvýšenie dane 

     Ročná sadzba dane zo stavieb určená v §  7 sa zvyšuje pri viacpodlažných stavbách za každé ďalšie podlažie okrem prvého nadzemného podlažia za každý aj začatý m²
a)   u I. kategórie     o 5.- Sk,
b)   u II. kategórie    o 3.- Sk.

§ 11
Zníženie dane 

(1)	Daň z pozemkov určená podľa  prvého oddielu  sa znižuje o 30 % u pozemkov
a)	 užívaných školami a školskými zariadeniami, ktorých zriaďovateľom nie je mesto,
b) záhrad nachádzajúcich sa na podkopanom pozemku.

     (2) Daň z pozemkov určená podľa prvého oddielu sa znižuje o 50 % u pozemkov, ktorých využitie je obmedzené ohrozením  zosuvmi pôdy.

(3) Daň zo stavieb a bytov určená podľa druhého a tretieho oddielu sa znižuje o 30 % u
a) stavieb alebo bytov slúžiacich školám, školským zariadeniam, zariadeniam na pracovnú rehabilitáciu a rekvalifikáciu občanov so zmenenou  pracovnou schopnosťou, stavieb užívaných na účely sociálnej pomoci a u múzeí, galérií, knižníc, divadiel, kín, amfiteátrov, výstavných siení a u osvetových zariadení,
b) stavieb alebo bytov, ktorých využitie je obmedzené z dôvodu rozsiahlej rekonštrukcie alebo  stavebnej uzávery, 
c) stavieb na bývanie,  ostatných stavieb tvoriacich príslušenstvo hlavnej stavby a bytov vo vlastníctve   občanov v hmotnej núdzi a občanov starších ako 70 rokov, ktoré slúžia na ich trvalé bývanie.

(4)  Daň zo stavieb a bytov určená podľa druhého a tretieho oddielu sa znižuje o 50 % u stavieb  alebo bytov umiestnených  na podkopanom pozemku alebo na pozemku ohrozenom  zosuvmi pôdy.

§ 12
Oslobodenie od dane

     Od dane sú oslobodené, okrem prípadov podľa § 17 ods. 1 zákona  aj 
a)	pozemky, na ktorých sú  cintoríny, kolumbáriá, urnové háje a rozptylové lúky,
b)	pozemky verejne prístupných parkov, priestorov a športovísk,
c)	pozemky v chránených areáloch, alebo vyhlásených ochranných pásmach,
d)	pozemky funkčne spojené so stavbami slúžiacimi verejnej doprave, 
e)	pozemky do rozlohy 400 m² zo všetkých pozemkov vo vlastníctve občana v hmotnej núdzi alebo občana staršieho ako 70 rokov, ak tieto pozemky slúžia výhradne na jeho osobnú potrebu,
f)    stavby na bývanie a byty vo vlastníctve občanov s ťažkým zdravotným postihnutím alebo držiteľov preukazu občana s ťažkým zdravotným postihnutím alebo držiteľov preukazu občana s ťažkým zdravotným postihnutím s potrebou sprievodcu, ako aj prevažne alebo úplne bezvládnych občanov, ktoré slúžia na ich trvalé bývanie, a ostatné stavby tvoriace príslušenstvo hlavnej stavby, 
g)	časti pozemkov, na ktorých sú zriadené meračské značky, signály a iné zariadenia bodov, geodetických základov , stožiare rozvodu elektrickej energie, stĺpy telekomunikačného vedenia a televízne prevádzače, nadzemné časti zariadení na rozvod vykurovacích plynov a pásy pozemkov v lesoch vyčlenené na rozvod elektrickej energie a vykurovacích plynov,
h)	rokliny, výmole, vysoké medze s kroviskami alebo kamením, genofondové plochy a plochy krovinatej vegetácie na nelesných pozemkoch s pôdoochrannou, ekologickou alebo krajinotvornou  funkciou, 
i)	pozemky a stavby zničené ekologickou katastrofou, živelnou pohromou na základe nezávislého odborného posudku,
j)	pozemky a stavby vo vlastníctve štátom registrovaných cirkví alebo náboženských spoločností, ktoré  neslúžia na podnikanie. 

§ 13

     (1) Správca dane zníži daň alebo oslobodí od dane daňovníka, ktorý spĺňa podmienky pre zníženie alebo oslobodenie od dane k 1. 1. zdaňovacieho obdobia, za ktoré si uplatňuje nárok na zníženie alebo oslobodenie od dane.

     (2) Skutočnosti preukazujúce nárok na zníženie dane alebo oslobodenie od dane je daňovník, okrem občana staršieho ako 70 rokov, povinný preukázať v lehote určenej zákonom na podanie daňového priznania, to je do 31. 1. bežného roka.  

     (3) Správca dane poskytne na tú istú nehnuteľnosť zníženie len z jedného dôvodu, a to zníženie, ktoré je pre daňovníka výhodnejšie. 

 § 13a
Platenie dane 

    (l) Daň z nehnuteľností je daňovník povinný zaplatiť v lehote určenej správcom dane v platobnom výmere. 

     (2) Ak ročná daň nepresahuje  500,- Sk u fyzickej osoby  a 15 000,- Sk u právnickej osoby
je splatná naraz do l5 dní odo dňa doručenia platobného výmeru.      

     (3) Správca dane určí v platobnom výmere zaplatenie  ročnej dane, vyššej ako v ods. 2,   v štyroch splátkach. Prvá splátka  je splatná do 31. 5, druhá splátka je splatná  do 30. 6., tretia splátka je splatná do 30. 9. a štvrtá splátka je splatná do 30. 11. príslušného roka.

D R U H Ý    D I E L 
DAŇ ZA PSA

§ 14
Základ dane

     Základom dane za psa je počet psov.

§ 15
Sadzba dane

     Ročná sadzba dane za psa  
a) v bytovom dome je
    1.   600,- Sk za  jedného psa chovaného zdravotne ťažko postihnutým občanom, držiteľom                        preukazu občana  s ťažkým zdravotným postihnutím alebo držiteľa  preukazu občana s ťažkým zdravotným postihnutím s potrebou sprievodcu, 
     2.   900,- Sk za  psa chovaného občanom starším ako 70 rokov,  
     3.   1200,- Sk za psa chovaného ostatnými občanmi
b) v rodinnom dome alebo ohradenom objekte je
    1.  100,- Sk za psa chovaného zdravotne ťažko postihnutým občanom, držiteľom  preukazu     občana  s ťažkým zdravotným postihnutím alebo držiteľov  preukazu občana s ťažkým zdravotným postihnutím s potrebou sprievodcu, 
    2.  200,- Sk za psa chovaného občanom starším ako 70 rokov,
3.  300,- Sk za psa chovaného ostatnými občanmi.

§ 16
Spôsoby preukazovania vzniku a zániku daňovej povinnosti

(1)	Daňovník preukazuje nadobudnutie psa kúpou, darovaním, prevzatím z útulku, alebo nájdením hodnoverným dokladom preukazujúcim túto skutočnosť (napr. kúpna zmluva, darovacia zmluva, potvrdenie o prevzatí, oznámenie o nájdení psa mestu, mestskej časti, veterinárnemu lekárovi a pod.). 

(2)	Daňovník preukazuje, že už nie je vlastníkom alebo držiteľom psa z dôvodu jeho uhynutia, predaja, darovania, odovzdania do útulku hodnoverným dokladom preukazujúcim túto skutočnosť (napr. veterinárne potvrdenie, kúpna zmluva, darovacia zmluva, potvrdenie o prevzatí do útulku                a pod.).

(3)	Daňovník je povinný písomne oznámiť vznik a zánik  daňovej povinnosti správcovi dane do 30 dní od jej vzniku alebo zániku.

§ 16a
Platenie dane

     (l) Daň za psa nižšia ako 600.- Sk je splatná naraz do 15 dní od doručenia platobného výmeru. Daň vyššia ako 600.- Sk je splatná v dvoch splátkach v lehotách určených správcom dane v platobnom výmere. 
 
     (2) V ďalších zdaňovacích obdobiach je daň splatná bez vyrubenia v lehotách určených správcom v platobnom výmere.   

T R E T Í    D I E L
DAŇ ZA PREDAJNÉ AUTOMATY

§ 17
Základ dane

     Základom dane za predajné automaty je počet predajných automatov.

§ 18
Sadzba dane

     Ročná sadzba dane za predajné automaty je 3.000,- Sk za predajný automat.

§ 19
Oslobodenie od dane

     Od dane sú oslobodené predajné automaty vydávajúce výlučne 
a)	lístky hromadnej dopravy,
b)	ochranné prostriedky proti šíreniu nákazlivých pohlavných chorôb.

§ 20
Povinnosti prevádzkovateľa predajného automatu

     Prevádzkovateľ predajného automatu je povinný viesť evidenciu a označiť každý automat štítkom s uvedením týchto údajov :
a)	názov, resp. meno prevádzkovateľa, 
b)	adresa,
c)   doklad o nadobudnutí a dátum uvedenia do prevádzky  a v prípade ukončenia prevádzky aj dátum  ukončenia  prevádzkovania.

Š T V R T Ý    D I E L
DAŇ ZA NEVÝHERNÉ HRACIE PRÍSTROJE

§ 21
Základ dane

     Základom dane je počet nevýherných hracích prístrojov.

§ 22
Sadzba dane

     (1) Ročná sadzba dane za nevýherné hrací prístroj je pre obe kategórie 5.000,- Sk ročne za jeden nevýherný hrací prístroj.

     (2) Od dane sú oslobodené elektronické prístroje  zabezpečujúce informácie prostredníctvom internetu.

§ 23
Povinnosti prevádzkovateľa nevýherného hracieho prístroja

     Prevádzkovateľ je povinný viesť evidenciu a označiť každý nevýherný hrací prístroj štítkom s uvedením týchto údajov:
a)názov, resp. meno prevádzkovateľa, 
b)adresa,
c)	doklad o nadobudnutí a dátum uvedenia do prevádzky  a v prípade ukončenia prevádzky aj dátum  ukončenia  prevádzkovania. 

T R E T I A    Č A S Ť
SPOLOČNÉ A PRECHODNÉ USTANOVENIA PRE MIESTNE DANE

§ 24
Správca miestnych daní

     Správcom miestnych daní je mesto Košice. 

§ 25
Daňové priznanie a vyrubovanie miestnych daní v roku 2005

(1)	V roku 2005 podáva daňovník za všetky svoje nehnuteľnosti nachádzajúce sa na území mesta Košice jedno daňové priznanie v úradovni mesta zriadenej v mestskej časti, v ktorej má daňovník trvalý pobyt alebo sídlo. Daňovník, ktorý vlastní nehnuteľnosti nachádzajúce sa na území mesta a nemá trvalý pobyt alebo sídlo v meste Košice a právnická osoba, ktorej nehnuteľnosti sa nachádzajú v katastrálnom území Železiarne, podáva daňové priznanie v sídle správcu dane na Triede SNP              č. 48/A v Košiciach.

(2)	Mesto nevyrubuje ani nevyberá daň z nehnuteľností, ktorá je v súhrne za všetky nehnuteľnosti na území mesta nižšia ako 100,- Sk.

(3)	Ustanovenia odseku 1, 4 a 5   sa primerane vzťahujú aj na ostatné miestne dane upravené týmto nariadením.

(4)	Daňové priznania za rok 2005 sú daňovníci povinní podať najneskôr do 28. februára 2005.

(5)	Mesto vyrubí miestne dane za rok 2005 najneskôr do 30. septembra 2005. 

§ 26 
Platenie dane

     Miestne dane za rok 2005 sú splatné do 15 dní odo dňa doručenia platobného výmeru na určený účet mesta Košice. 

§ 27 

     Veci neupravené týmto nariadením sa riadia zákonom a osobitnými predpismi).

Š T V R T Á    Č A S Ť
ZÁVEREČNÉ USTANOVENIE

§ 28
Účinnosť

     Toto nariadenie nadobúda účinnosť 1. januára 2005.
     Zmeny a doplnky  schválené uznesením Mestského zastupiteľstva v Košiciach č. 635/2004 nadobudli účinnosť 1. januára 2005  a uznesením Mestského zastupiteľstva v Košiciach č. 931/2005 nadobudli účinnosť 1. januára 2006. 

                                                                    Ing. František    K n a p í k 
                                                                                                  námestník primátora
                                                                         poverený zastupovaním primátora mesta Košice

                                            

Zverejnené: 26.1.2006